**Naantalin Kulttuuritaloyhdistys ry toimintavuosi 2023 – 2024**

**Yleistä**

Yhdistyksen nimi on Naantalin Kulttuuritaloyhdistys ry ja kotipaikka on Naantali. Yhdistyksen tarkoituksena on edistää koko Naantalin alueen kulttuurielämää. Yhdistys pyrkii kehittämään yhteistyötä kaupungin virkamiesten kanssa ja lisäämään yhteistyötä ja yhteisiä tapahtumia eri kulttuuritoimijoiden kesken. Yhdistys edistää ja tuottaa monipuolisia kulttuuritapahtumia tarkoituksena lisätä ja helpottaa kulttuurin saavutettavuutta ja kiinnostavuutta matalan kynnyksen periaatteella. Toiminnalla on tarkoitus elävöittää Naantalia ja sen vanhaakaupunkia, miljöötä ja perinteitä ja arvoja kunnioittaen. Yhdistys tekee yhteistyötä Rymättylässä, Merimaskussa ja Velkualla toimivien yhdistysten kanssa. Yhdistys pyrkii tarjoamaan opastusta ja kursseja eri harrastusten kehittämiseksi.

**Toiminta** Naantalin Kulttuuritaloyhdistys pyrkii olemaan aktiivinen aloitteentekijä kulttuurin kehittämiseksi ja ylläpitämiseksi mahdollisimman laajasti. Nimensä mukaan yhdistys pyrkii jatkuvasti löytämään tiloja eri alojen harrastajien käyttöön ja tukee Naantalin Teatteria uusien toimintatilojen saamiseksi esimerkiksi Kultarannan koulusta. Päällimmäinen tavoite on saada kaupunkiin Kulttuuritalo esimerkiksi vanhasta raatihuoneesta.

Yhdistyksen tapahtumatuotanto on runsas ja uusien jäsenten ja vapaaehtoisten mukaan saamiseksi tehdään yhdistyksen toimintaa ja panosta Naantalin kulttuurielämässä tunnetummaksi verkostoitumalla ja lisäämällä edelleen näkymistä ja yhteistyötä eri toimijoiden kesken.

Yhdistys on saanut talvikausiksi kaupungilta veloituksetta käyttöönsä Taidehuoneen. Siellä järjestetään mm. taidenäyttelyjä, kursseja, kokouksia ja muita pienimuotoisia tapahtumia. Tarpeen mukaan käytetään myös muita tiloja. Sivistysviraston pommisuoja on yhdistyksen käytössä varastona. Sinne on myönnetty varastotilaa myös yhdistyksen yhdistysjäsenille. Markkinapöydät on varastoitu vanhan raatihuoneen piharakennukseen. Yhdistysten ja kaupungin kanssa pyritään neuvottelemaan lisätilojen saamiseksi kulttuurin ja yhdistysten käyttöön. Äänentoistolaitteiden uusimista jatketaan.

**Tiedottaminen**

Yhdistyksen tiedottamisesta vastaavat ensisijaisesti kunkin tapahtuman vastuuhenkilöt. Valittu työryhmä tekee mainokset ja julkaisut annetun sisällön mukaan. Kaupungin tiedotuskanaviin osallistumista kehitetään yhteistyössä kaupungin kanssa. Yhdistyksen omia verkkosivuja [www.naantaliin.fi](http://www.naantaliin.fi) kehitetään, mainontaa ja tiedottamista eri kanavissa lisätään, facebook-sivujen käyttöä ja seuraamista tehostetaan tavoitteena tunnettuuden ja näkyvyyden lisääminen Instagramia unohtamatta.

**Tapahtumatoiminta**

Tapahtumien sisältöä pyritään kehittämään ja uusimaan. Tapahtumia ja toimintoja järjestävät erikseen valittavat toimikunnat. Taidehuoneen käytöstä, varauksista, oven avauksista ym. vastaa taidehuonetoimikunta. Historialliset hahmot päivitetään ja toteutetaan vanhankaupungin opastettu kierros elävin historiallisin hahmoin. Nukketanssin jatkokoulutus pyritään järjestämään Naantalin Voimistelijoiden kanssa.Luciakuoron toiminnan jatkamismahdollisuuksia kartoitetaan. Julkaisuja tuotetaan ajankohtaisista paikalliskulttuuriin liittyvistä aiheista. Ammattitaiteilijoiden ja harrastajien yhteistyötä kehitetään. Jäsenille ja talkooväelle järjestetään jäsentilaisuuksia. Lyhytkursseja järjestetään jäsenistön kiinnostuksen mukaan.

Kaupungin kanssa on tehty kulttuuripalvelusopimus. Sopimuksen velvoittamana yhdistyksemme on järjestettävä seuraavassa alleviivatut tapahtumat. **Lihavoidut** ovat yhdistyksen omia tapahtumia tai niissä olemme aktiivisesti mukana järjestämässä. Muissa yhdistys voi olla mukana.

**Tapahtumia:**

* **Satu-päivä 18.10.**
* **Lux Gratiae -tapahtumaan järjestämiseen osallistuminen lokakuun lopulla**
* **Vanhankaupungin Lasten Joulu -tapahtuma ja Naantalin Joulu -tapahtuman suunnitteluun osallistuminen**
* **Aarteet esillä ja pop-up -kirjamyynti**
* **Tuhkamarkkinat maaliskuun ensimmäisenä sunnuntaina**
* **Naantalin vapun vastaanotto 30.4.**
* **Koululaisten Kuvis -näyttely yhdessä Vallis Gratiae -yhdistyksen kanssa**
* **Naantali Jazz Weekend**
* **Trumputtaja joka ilta kesä-elokuu klo 19.55-20.05.** Aloitus- ja lopetuspäivänä kokoonnutaan juhlistamaan trumputusperinnettä
* **Historialliset hahmot tapahtumissa /** satunnaisina päivinä kesä- elokuussa
* **Kirkkopuisto soi -musiikkituokiot** Kirkkopuiston paviljongissa heinäkuussa joka päivä klo 13
* **puistojumppaa Kirkkopuistossa torstaisin heinä-elokuussa**
* **Mannerheiminkadun kirpputorit sunnuntaisin heinä-elokuussa**
* **Lasten oma kirpputori kesäkuussa ja heinäkuussa**
* Vallis Gratiae -yhdistyksen Wanhanajan piknik Kirkkopuistossa heinäkuussa
* **Birgitan Yö heinäkuun kolmantena torstaina**
* Unikeon päivä pe 27.7.
* **Vanhankaupungin pihakirppis elokuussa klo 11-16**
* Naantali-päivä to 23.8.
* **Kun hämärtää vuosittain tai joka toinen vuosi**
* Muinaistulien Yö ja kokko Naantalin aukolla
* Luostaripäivät elo-syyskuun vaihteessa
* **avoimet pihat**
* **esitelmä-/keskustelutilaisuuksia esimerkiksi vanhalla raatihuoneella, Taidehuoneella tai Krevinniityssä yhteistyössä muiden yhdistysten kanssa**

**Talous**

Yhdistys rahoittaa toimintaansa henkilö-, yhteisöjäsen- ja kannatusjäsenmaksuilla, yritysyhteistyöllä, kurssi- ja tapahtumatoiminnalla ja pienimuotoisella kirja-, taide- ym. myyntitoiminnalla sekä avustuksilla. Kulttuuripalvelujen tuottamisen yhteistyösopimus kaupungin kanssa kattaa kulttuuripalvelusopimuksessa mainittujen tapahtumien järjestämisen. Kaupungilta haetaan harkinnan mukaan kohdeavustusta kertaluontoisiin kohteisiin kuten esim. kurssien ohjaajapalkkiot tai äänentoistolaitteet.

 **Naantalin Kulttuuritaloyhdistys ry**

 **Hallitus**